ROMÂNIA

JUDEŢUL HUNEDOARA

MUNICIPIUL DEVA

PRIMAR

REFERAT DE APROBARE

la proiectul de hotărâre privind predarea către Ministerul Dezvoltării, Lucrărilor Publice și Administrației prin Compania Naţională de Investiţii “C.N.I.” S.A., a amplasamentului situat în Municipiul Deva și asigurarea condițiilor în vederea executării obiectivului de investiţii

„Proiect tip - Bazin de înot didactic şi agrement, Cartier Dealul Paiului,

municipiul Deva, județul Hunedoara”

Rolul important pe care îl are sportul prin funcțiile sale socială, educațională, culturală și economică îl confirmă ca una dintre cele mai însemnate componente în dezvoltarea omului în plan fizic, psihic și motric. În orice societate avansată, sportul reprezintă un fenomen social, o formă privilegiată de cultură, care îmbracă multiple aspecte: experiență individuală și instituție, excelență sportivă și recreere, expresie spontană și tehnică elaborată, practică educativă și spectacol, exercițiu fizic și conduită psihică, toate conturând un ansamblu de valori specifice, relaționate condiției umane.

Ținând cont de faptul că în Municipiul Deva nu există un bazin de înot de mare capacitate, este necesară realizarea unei astfel de investiţii, inclusiv amenajarea terenului aferent acesteia.

Pentru aceasta, s-au făcut demersurile necesare către Compania Naţională de Investitii S.A. prin a cărui subprogram Bazin de înot didactic și agrement - Proiect tip se poate construi un ansamblu pentru bazinul de înot care va cuprinde: clădirea propriu-zisă a bazinului, alei pietonale, alei carosabile și parcare, spații verzi.

Pentru a se putea executa lucrările de construire a bazinului de înot este necesar ca amplasamentul obiectivului să fie predat către Ministerul Dezvoltării, Lucrărilor Publice și Administrației prin Compania Naţională de Investiţii “C.N.I.” S.A, companie care va derula elaborarea documentațiilor tehnico-economice - în faza S.F. și P.T. și executarea lucrărilor la obiectivul de investiții „Proiect tip - Bazin de înot didactic şi agrement, Cartier Dealul Paiului, municipiul Deva, județul Hunedoara”

În data de 15.11.2021 a fost aprobată Hotărârea Consiliului local cu nr.430/2021.

În urma corespondenţei purtate cu Compania Naţională de Investiţii S.A. şi având în vedere adresa nr.6453/09.02.2022 primită pe e-mail şi înregistrată la sediul Primăriei municipiului Deva sub nr.13830/09.02.2022, se impune revocarea Hotărârii Consiliului local cu nr.430/2021 şi adoptarea unei noi hotărâri care să corespundă cerinţelor Companiei Naţionale de Investiţii S.A.

În conformitate cu prevederile Ordonanței Guvernului nr.25/2001 privind înființarea Companiei Naționale de Investiții “C.N.I.” S.A, ale art.44 alin.1, ale art.45 alin.1 din Legea nr.273/2006, privind finanţele publice locale, cu modificările şi completările ulterioare,

În temeiul art.129 alin.2 lit.„b”, alin.4 lit.”d”, alin.14, art.139 alin.1 din Ordonanţa de urgenţă a Guvernului nr.57/2019 privind Codul administrativ, cu modificările și completările ulterioare,

Supun atenţiei comisiilor de specialitate şi plenului Consiliului local, proiectul de hotărâre privind predarea către Ministerul Dezvoltării, Lucrărilor Publice și Administrației prin Compania Naţională de Investiţii “C.N.I.” S.A., a amplasamentului situat in Municipiul Deva și asigurarea condițiilor în vederea executării obiectivului de investiţii: „Proiect tip - Bazin de înot didactic şi agrement, Cartier Dealul Paiului, municipiul Deva, județul Hunedoara”*.*

**PRIMAR,**

**NICOLAE - FLORIN OANCEA**